Document ID: 32011R0964
Publication Date: 2011-09-26

Title and Content:
NARIADENIE RADY (EÚ) č. 964/2011
z 26. septembra 2011,
ktorým sa stanovujú opravné koeficienty uplatniteľné od 1. júla 2010 na odmeny úradníkov, dočasných zamestnancov a zmluvných zamestnancov Európskej únie pôsobiacich v tretích krajinách
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 336,
so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev ustanovené v nariadení Rady (EHS, Euratom, ESUO) č. 259/68 (1), a najmä na jeho článok 13 prvý pododsek prílohy X,
so zreteľom na návrh Európskej komisie,
keďže:
(1)
Je potrebné zohľadniť vývoj životných nákladov v krajinách mimo Únie a následne stanoviť opravné koeficienty uplatniteľné s účinnosťou od 1. júla 2010 na odmeny, ktoré sú vyplácané v mene krajiny pôsobenia úradníkom, dočasným zamestnancom a zmluvným zamestnancom Únie pôsobiacim v tretích krajinách.
(2)
Opravné koeficienty, podľa ktorých bola vykonaná platba na základe nariadenia Rady (EÚ) č. 768/2010 (2), môžu viesť so spätným účinkom k úpravám odmien smerom nahor alebo nadol.
(3)
V prípade zvýšenia odmien v dôsledku nových opravných koeficientov je potrebné stanoviť doplatok.
(4)
V prípade zníženia odmien v dôsledku nových opravných koeficientov je potrebné stanoviť vrátenie preplatku za obdobie od 1. júla 2010 do dátumu nadobudnutia účinnosti tohto nariadenia.
(5)
Je potrebné stanoviť, aby sa prípadné vrátenie preplatkov obmedzilo len na obdobie maximálne šiestich mesiacov pred dňom nadobudnutia účinnosti tohto nariadenia a aby sa jeho účinky vzťahovali na obdobie maximálne dvanástich mesiacov od tohto dňa, podobne ako v prípade opravných koeficientov uplatniteľných v Únii na odmeny a dôchodky úradníkov a ostatných zamestnancov Únie,
PRIJALA TOTO NARIADENIE:
Článok 1
Opravné koeficienty uplatniteľné s účinnosťou od 1. júla 2010 na odmeny, ktoré sú vyplácané v mene krajiny výkonu práce úradníkom, dočasným zamestnancom a zmluvným zamestnancom Únie pôsobiacim v tretích krajinách, sú uvedené v prílohe.
Výmenné kurzy na výpočet týchto odmien sa stanovujú v súlade s pravidlami vykonávania nariadenia Rady (ES, Euratom) č. 1605/2002 z 25. júna 2002 o rozpočtových pravidlách uplatňovaných na všeobecný rozpočet Európskych spoločenstiev (3) a zodpovedajú kurzom uplatniteľným 1. júla 2010.
Článok 2
1. V prípade zvýšenia odmien v dôsledku opravných koeficientov, ktoré sú stanovené v prílohe, inštitúcie vykonajú spätné platby.
2. V prípade zníženia odmien v dôsledku opravných koeficientov, ktoré sú stanovené v prílohe, inštitúcie vykonajú za obdobie medzi 1. júlom 2010 a 29. septembrom 2011 spätné úpravy odmien smerom nadol.
Spätné úpravy, ktoré zahŕňajú vrátenie preplatkov, sa vzťahujú na obdobie maximálne šiestich mesiacov pred 29. septembrom 2011. Vrátenie sa rozloží maximálne na obdobie dvanástich mesiacov od toho istého dňa.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. septembra 2011

Classification:
Level 1 Topics: 100148
100146
100143
100153
100144
Level 2 Topics: 100199
100171
100235
100190
100174
Level 3 Topics: 3489
2491
5130
3273
2486
4256
All Topics: 1026
1048
2300
2902
3273
4390
5251